钦定古今图书集成/明伦汇编/宫闱典/第036卷 > 高祖窦皇后
## 钦定古今图书集成/明伦汇编/宫闱典/第036卷 > 高祖窦皇后

按《唐书后妃传》：“高祖太穆顺圣皇后窦氏，京兆平陵
人。父毅，在周为上柱国，尚武帝姊襄阳长公主，入隋
为定州总管神武公。后生发垂过颈，三岁与身等。读
《女诫》《列女》等传，一过辄不忘。武帝爱之，养宫中，异它
甥。时突厥女为后，无宠，后密谏曰：‘吾国未靖，卤且强，
愿抑情抚接，以取合从，则江南关东不吾梗’。武帝嘉”
纳。及崩，哀毁同所生。闻隋高祖受禅，自投床下曰：“恨
我非男子，不能救舅家祸。”毅遽掩其口曰：“毋妄言，赤
吾族。”常谓主曰：“此女有奇相，且识不凡，何可妄与人？”
因画二孔雀屏间，请昏者使射二矢，阴约中目则许
之。射者阅数十，皆不合。高祖最后射中各一目，遂归
于帝。始，元贞太后羸老有疾，而性素严，诸姒娣皆畏，
莫敢侍。后事之，独怡谨尽孝，或淹月不释衣履。工为
篇章规诫，文有雅体。又善书，与高祖书相杂，人不辨
也。崩于涿郡，年四十五。帝在炀帝时，多畜善马，后见
曰：“上性乐此，盍以献，徒留之速罪，无益也。”不听，顷果
坐谴。帝后见隋政乱，多妄诛殛，乃为自安计，数奏鹰
犬异驹，炀帝果喜，擢位将军。因泣谓诸子曰：“早用而
母言，得此久矣。”帝有天下，诏即所葬园为寿安陵，谥
曰穆。及祔献陵，尊为太穆皇后。始，太宗生有二龙之
符，后于诸子中爱视最笃。后即位，过庆善宫，览观歔
欷，顾侍臣曰：“朕生于此，今母后永违，育我之德不可
报。”因号恸，左右皆流涕。乃享后于正寝。它日幸九成
宫，梦后若平生。既寤，潸然不自胜。明日，诏有司大发
仓赈贫瘠，以为后报焉。上元中，益谥“太穆神皇后。”